Nəpɨn nəha ruvəuvehe nəkur Isrel kamho nəveɡɨnien asori nəha kani mə Nəveɡɨnien səvəi Tetekesen.
Kamho nəveɡɨnien nəha fwe Jerusalem ia nəpɨn səvəi nəkwieiien.
Iesu ramavən ia kwopun riti ia nimwə səvəi Kumwesən kani mə Vranda səvəi Solomon.
Nənə nəmə asori me səvəi nəkur Isrel həuvehe mheikurkurau irə,
mhəni pen tukwe in mə,
“Kɨmaha tahameitenhi ik mɨnesən?
Trɨni mɨnuə ik Kristo sə Kumwesən rɨməni mə trərhi pehe i,
ni pehe tukumaha i,
məpwəh nərkwafəien.”
Mɨreɡi Iesu rɨni pen tɨ nirəha i mə,
“Iakuvəni raka tukumiaha i,
mətə kɨmiaha hiəpkɨni mhə nɨpərhienien ia nirak.
Narimnari me nəha səməme iakamo ia nəɡhi Tata səiou kamhahatən pen mə iou sin.
Mətə kɨmiaha hiəpkɨni mhə nɨpərhienien ia nirak tɨ nəri nə mə rɨpko mhə kɨmiaha sipsip me səiou.
Sipsip me səiou kamhəreɡi rerɨk.
Iou iakukurən irəha,
nənə irəha kamhəkurirə iou.
Iakauvei pen nɨmɨruien rerɨn mɨnraha.
Irəha tuhəpkemhə mhə ia nəpɨn riti.
Iərmama riti riwən truvehi raka irəha ia rəɡɨk.
Tata səiou sə ruvei pehe irəha miou,
nɨskaiien səvənhi rəpi raka nərmama me pam.
Iərmama riti riwən ko ruvehi raka irəha ia rəɡɨn.
Iou mɨne Tata səiou kɨmrau kuatia.”
Ia nəpɨn nəha nəmə asori me səvəi nəkur Isrel həpeki mwi kəruəterei me mə tuhəkwi əpune in.
Mɨreɡi Iesu rɨni pen tɨ nirəha i mə,
“Iakɨno raka noien amasan me rɨpɨk ia nəmrɨmiaha Tata Kumwesən ruvei pehe mə tako.
Sə rəfo nəha mə tihəkwi əpune iou tukwe?”
Mɨreɡi nəmə asori me səvəi nəkur Isrel həni pen tukwe in mə,
“Kɨmaha tahəpkəkwi əpune mhə ik tɨ noien amasan riti sə ikɨno,
mətə kɨmaha tahəkwi əpune ik tɨ nəri nə mə ikani ərəha Kumwesən.
Ik iərmama a,
mətə ikani mə ik Kumwesən.”
Mɨreɡi Iesu rɨni pen tɨ nirəha i mə,
“Rosi kɨmiaha hiəpkəvsini raka mhə nəɡkiariien i kɨmərai pen ia Loa səkɨmiaha uə?
Rɨni iamɨnhi irə mɨnuə ‘Iakɨni mɨnuə kɨmiaha nə kumwesən me.’
Kɨtaha səukurən mə nəfe Nəkukuə Ikinan rani ko kɨpkətefi mhə.
Ro iamɨnhi irə mə Kumwesən rɨnəkwein nərmama me nəha səməme in rɨməuvei pen nəɡkiariien səvənhi mɨnraha mɨnuə ‘kumwesən me,’
rəfo kɨmiaha hiaməni ərəha iou?
Iou iərmama i Kumwesən ruvərfi raka iou,
mərhi pehe iou iakuvehe ia tɨprənə i,
mətə kɨmiaha hiaməni mə iakani ərəha in,
tɨ nəri nə mə iakɨni mə,
‘Iou Tɨni Kumwesən.’
Mə iou iapko mhə narimnari me səiou Tata rokeikei mə tako rərəha mə kɨmiaha hiəni nɨpərhienien ia nirak.
Mətə mə iakamo narimnari me nəha,
pərhien hiəpkɨni mhə nɨpərhienien ia nirak,
mətə tihaməkeikei mhəni nɨpərhienien ia narimnari me nəha sə iakamo.
Ia noien i kɨmiaha tihəukurən,
mhəukurən amasan mə Tata Kumwesən in i ia nirak iou nə irə.”
Irəha haməmwur mwi mə tuhəkwtəmhiri Iesu,
mətə in ramkeies raka ia rəɡɨnraha,
mavən məpi sɨmwɨn mwi ia nui arɨs Jotan,
mevən ia kwopun nəha Jon ramo paptaes ikɨn fwe kupwən,
mamarə ia kwopun nəha.
Nərmama həpɨk həuvehe tukwe,
mhəni mə,
“Jon rɨpko nɨmtətien riti,
mətə nəɡkiariien me pam səməme in rɨməni ia iəmə i ho nɨpərhienien.”
Ro pen nərmama həpɨk ia kwopun nəha həni nɨpərhienien ia Iesu.